एक दिन गौर दा विश्वभारती विश्वविद्यालय के कुलपति के घर मुझे ले गए । कुलपति श्री असिन दासगुप्ता ने मुझसे कहा कि तुम मुझसे हिंदी में बात करो, तुम हमको हिंदी सिखाओ हम तुमको बांग्ला सिखाएँगे । भागलपुर के दंगे की घटना की बात हुई । गौर दा और कुलपति ने विचार किया कि मैं किसी कोर्से में नामांकन करा लूँ । कुलपति ने कोई प्रावधान बनाया जिसके तहत मेरा नामांकन हो सके । जब पेपर में ये ख़बर छपी कि भागलपुर से आयी एक लड़की के नामांकन के लिए कुलपति ने ख़ास नियम की घोषणा की है, तो बिहार के कुछ छात्र बानी दी के घर आए और इस ख़बर के बारे में बताया । वो पूछने लगे कि कौन है वो लड़की; क्योंकि बानी दी भागलपुर जाया करती थीं । जब बानी दी ने बताया कि वह मैं हूँ तो सभी अचंभित हुए कि इतने दिन से मैं हूँ और किसी को ये जानकारी नही । कुलपति बहुत सरल इंसान थे और शायाद गुरुदेव की सोच के वारिस । मुझे याद है एक दिन मैं लाइब्रेरी गई थी । अचानक देखा कि एक सज्जन आए और पुस्तकों की रैक पर पड़ी धूल झाड़ने लगे । वहाँ का चपरासी ये देख हड़बड़ा गया, दौड़ कर आया और माफ़ी माँगने लगा । उस रैक को झाड़ने के बाद वो चुपचाप दूसरी तरफ चले गए, और वह चपरासी जल्दी-जल्दी बाकी के रैक को साफ़ करने लगा । वो सज्जन विश्वभारती विश्वविद्यालय के कुलपति थे । मैं हतप्रभ ये सब देखती रही । न डाँटा, न गुस्सा किया और कर्त्तव्य का पाठ सिखा दिया उन्होंने । निश्चित ही उनकी सरलता और कार्यशैली गुरुदेव की शिक्षा का परिणाम थी । एक बार गौर दा के साथ कोलकाता गई तो वो किसी से मिलने गए और मुझे भी साथ ले गए । बुजुर्ग से सज्जन बहुत शांत और सरल । गौर दा ने हमारा परिचय कराया । बाद में गौर दा ने बताया कि वो विश्वभारती विश्वविद्यालय के भूतपूर्व कुलपति थे अमलान दत्त । मुझे आश्चर्य हुआ क्योंकि किसी भी विश्वविद्यालय का कुलपति इतना सहज और सरल नहीं देखा था मैंने । चाहे वो अमलान दा हों या फिर असिन दा ।